Title: PREDKLADACIA SPRÁVA
Author: Viliam Podhorský
Last saved by: OI
Company: MDPT

DôVODOVÁ  SPRÁVA

Materiál ”Stratégia a technické kritériá na zavedenie pozemského digitálneho TV vysielania v systéme DVB-T na Slovensku” sa predkladá na základe záveru bodu 2.3.8 ”Telekomunikačnej politiky SR na roky 2000 - 2002”, schválenej uznesením vlády SR č. 440/2000 zo dňa 14.6.2000.
Materiál obsahuje návrh stratégie prechodu od analógového na digitálne pozemské TV vysielanie na Slovensku, a to z hľadiska cieľov, technických kritérií a harmonogramu prechodu. Navrhuje opatrenia, ktoré je potrebné vykonať z hľadiska organizačného, legislatívneho, výstavby vysielacích sietí, ich prevádzky, informačnej kampane, ako aj finančného zabezpečenia. 
V materiále sú popísané základné charakteristiky súčasného analógového a digitálneho pozemského TV vysielania v systéme DVB-T. Obsahuje popis stavu zavádzania a predpokladanú budúcnosť tohto vysielania v Európe a vo svete. Uvádza informácie o činnosti vlád, parlamentov a aktivity rôznych platforiem a združení v európskych štátoch. 
Zámerom predkladaného materiálu je iniciovať konkrétne kroky na prechod pozemského TV vysielania na Slovensku z analógovej na digitálnu formu, s cieľom začatia pravidelného vysielania v r. 2004 a ukončenia analógového vysielania najneskoršie v r. 2015. Spracovanie predloženej stratégie a technických kritérií bolo o.i. podnietené činnosťou iných európskych štátov v oblasti zavádzania DVB-T, priebehom prác medzinárodných organizácií, ktorých je Slovensko členom a na práci ktorých sa aktívne podieľa (najmä CEPT), ale najmä Smernicou Európskeho parlamentu a Rady č. 95/47/ES o použití noriem na prenos TV signálov z 24.10.1995 a odporúčaniami špecializovaných skupín EU. Podľa týchto materiálov sa vládam odporúča stanoviť časový harmonogram prechodu na digitálne pozemské TV vysielanie a stanoviť podmienky vypnutia analógového vysielania. Bez účinnej podpory štátu, t.j. pri spoliehaní sa len na tržné mechanizmy, by sa však prechod aj v ekonomicky vyspelých krajinách zastavil na úrovni 50 až 60 % obyvateľstva.
Hlavným dôvodom, prečo sa v celej Európe a iných krajinách svete uvažuje s prechodom na digitálne pozemské TV vysielanie, je jeho efektivita z hľadiska využívania frekvenčného spektra (prenos niekoľkých programov v rámci jedného TV kanála, možnosť budovania tzv. jednofrekvenčných sietí), zníženie prevádzkových nákladov v prepočte na 1 vysielaný TV program, vrátane úspory elektrickej energie a možnosť poskytovania ďalších služieb.
Vzhľadom na rozsah uvedenej problematiky a organizačnú, technickú, legislatívnu a finančnú náročnosť prechodu na pozemské digitálne TV vysielanie a uvedené termíny začatia pravidelnej prevádzky digitálneho vysielania a ukončenia analógového vysielania je potrebné s aktívnou prípravou prechodu začať čo najskôr. Ako prvý praktický krok sa navrhuje realizovať pilotné projekty DVB-T, a to v oblasti Bratislavy (hustá zástavba a osídlenie) a Banskej Bystrice (členitý hornatý terén).
Digitálne TV vysielanie nie je s analógovým vôbec kompatibilné. Uvažovaný prechod nepostihne len prevádzkovateľov vysielacích sietí, ale všetkých obyvateľov Slovenska, ktorí vlastnia TV prijímače, a to po stránke technickej i finančnej. Odhaduje sa, že prestavba vysielačov na pokrytie najhustejšie obývaných oblastí pre 1 multiplex programov (3 až 4 programy) bude stáť približne 450 mil. Sk (financované prevádzkovateľmi vysielacej siete). Na financovanie prijímacích zariadení DVB-T (z prostriedkov štátneho rozpočtu SR) bude pri súčasných cenách potrebných cca 325 mil. Sk ročne na zariadenia pre individuálny príjem po dobu 12 rokov a cca 113,3 mil. Sk na zariadenia pre skupinový príjem po dobu 6 rokov, pričom dotácie by mali byť adresné. Na organizačné zabezpečenie prechodu z analógového na digitálne pozemské TV vysielanie sa predpokladajú nároky na štátny rozpočet vo výške cca 20 mil. Sk ročne. V predkladanom dokumente sú taktiež navrhnuté spôsoby, resp. zdroje tohto financovania. Potreba nových technických zariadení môže byť vítanou príležitosťou na oživenie tuzemského priemyslu, a tým aj na zníženie nezamestnanosti. 
Stratégia a technické kritériá zavedenia vysielania v systéme DVB-T je podrobne rozpracovaná v prílohe.